รัฐบาลไทย-ข่าวทำเนียบรัฐบาล-พม. จัดประชุมคณะกรรมการคุ้มครองเด็กแห่งชาติ เร่งพิจารณามาตรการคุ้มครองเด็กในทุกระดับ โดยเฉพาะมวยเด็กและเด็กชายแดนใต้
วันศุกร์ที่ 16 พฤศจิกายน 2561
พม. จัดประชุมคณะกรรมการคุ้มครองเด็กแห่งชาติ เร่งพิจารณามาตรการคุ้มครองเด็กในทุกระดับ โดยเฉพาะมวยเด็กและเด็กชายแดนใต้
พม. จัดประชุมคณะกรรมการคุ้มครองเด็กแห่งชาติ เร่งพิจารณามาตรการคุ้มครองเด็กในทุกระดับ โดยเฉพาะมวยเด็กและเด็กชายแดนใต้
เมื่อวันที่ 15 พ.ย. 61 เวลา 13.30 น. ที่ห้องประชุมชั้น 8 กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ พลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานการประชุมคณะกรรมการคุ้มครองเด็กแห่งชาติ ครั้งที่ 3/2561 โดยมีการพิจารณานโยบาย แนวทาง และมาตรการด้านการคุ้มครองเด็ก รวมถึงรายงานความก้าวหน้าในการดําเนินงานด้านการคุ้มครองเด็ก
พลเอก อนันตพรกล่าวว่า การประชุมคณะกรรมการคุ้มครองเด็กแห่งชาติ ครั้งที่ 3/2561 ที่ประชุมมีมติเห็นชอบ 4 เรื่องสําคัญ ดังนี้ 1. การเฝ้าระวังการละเมิดสิทธิการอยู่รอดของเด็ก โดยกระบวนการพิเคราะห์เหตุการตายในเด็ก โดยที่ประชุมเห็นชอบให้คณะกรรมการคุ้มครองเด็กจังหวัด และ กทม. ดําเนินการเรื่องการพิเคราะห์เหตุการตายในเด็กระดับพื้นที่ รวมถึง ให้กรมกิจการเด็กและเยาวชน (ดย.) และศูนย์วิจัยเพื่อเสริมสร้างความปลอดภัยในเด็ก ดําเนินงานพิเคราะห์เหตุการตายในภาพรวมเชิงระบบ ด้วยการพัฒนาระบบการพิเคราะห์เหตุการตายสําหรับพื้นที่ กําหนดวิธีการทํางาน หลักสูตร และการพัฒนาบุคลากรที่เกี่ยวข้อง ระบบการรายงาน รวมทั้งจัดให้มีทีมเพื่อให้คําปรึกษาแนะนําในการดําเนินงาน นอกจากนี้ ที่ประชุมมีมติเห็นชอบในกรณีมวยเด็ก ดังนี้ 1) ให้มีมติเสนอไปที่กระทรวงการท่องเที่ยวและกีฬา เกี่ยวกับการแก้ไข พ.ร.บ. กีฬามวย พ.ศ. 2542 ว่าขอให้ดําเนินการโดยไม่ขัดต่ออนุสัญญาระหว่างประเทศที่เกี่ยวข้อง และ พ.ร.บ. คุ้มครองเด็ก พ.ศ. 2546 และ 2) ให้มีเวทีแลกเปลี่ยนความเห็นเกี่ยวกับการเฝ้าระวังการละเมิดสิทธิการอยู่รอดของเด็ก กรณีมวยเด็ก โดยให้มีประเด็นอื่นที่เกี่ยวข้องร่วมด้วย อาทิ การพิเคราะห์การตายในเด็ก และความปลอดภัยในเด็ก 2. การจัดให้มีระบบคุ้มครองเด็กในระดับท้องถิ่น ซึ่ง กระทรวง พม. โดย ดย. ร่วมกับ UNICEF แห่งสหประชาชาติ และมูลนิธิศูนย์พิทักษ์สิทธิเด็ก ดําเนินการต่อเนื่องตั้งแต่ปี 2557 จนครอบคลุมใน 76 จังหวัด 385 พื้นที่ในปัจจุบัน เป็นผลให้เด็ก 33,484 ราย ได้รับการคัดกรองความเสี่ยง เพื่อกําหนดแนวทางช่วยเหลือ โดยกระทรวง พม. ได้ขอความร่วมมือกระทรวงมหาดไทย (มท.) ประสานผู้ว่าราชการจังหวัดในฐานะประธานกรรมการคุ้มครองเด็กจังหวัด นําแนวทางการจัดให้มีระบบคุ้มครองเด็กระดับท้องถิ่นไปขยายผลในพื้นที่ให้ครอบคลุม และให้กระทรวง พม. โดยพัฒนาสังคมและความมั่นคงของมนุษย์จังหวัด (พมจ.) และ ดย. รวมทั้งหน่วยงานรัฐและเอกชนที่เกี่ยวข้อง สนับสนุนบุคลากรและองค์ความรู้ และให้คําปรึกษาแก่จังหวัด เทศบาล และ อบต. ทั้งนี้ ที่ประชุมมีมติเห็นชอบในหลักการตามที่เสนอ และมีข้อเสนอแนะและความเห็นเพิ่มเติมที่สําคัญ ดังนี้ 1) การขยายพื้นที่ควรคํานึงถึงความแตกต่างของ อปท. ในมิติของงบประมาณ (รายได้) และความพร้อมเรื่องบุคลากร 2) ควรเพิ่มบทบาทของกลไกท้องที่ (อําเภอ) ให้เกิดความรู้และความตระหนัก เนื่องจากยังคงเป็นกลไกสําคัญในการบริหารราชการระดับพื้นที่ 3) ควรพัฒนากลไกระดับจังหวัดให้มีความสามารถและความพร้อมที่จะสนับสนุนการพัฒนาระบบคุ้มครองเด็กระดับท้องถิ่น รวมถึงมีศักยภาพในการเชื่อมโยงงานคุ้มครองเด็กระดับปฏิบัติและระดับนโยบาย (ระดับท้องถิ่น-จังหวัด-ชาติ) 4) ควรกําหนดบทบาทแต่ละหน่วยงาน ทั้งระดับจังหวัดและท้องถิ่น ในการพัฒนางานคุ้มครองเด็กระดับท้องถิ่นให้ชัดเจน และ 5) ควรเตรียมความพร้อมโดยมีการวางแผนและการเตรียมบุคลากรและหน่วยงานที่จะทําหน้าที่พัฒนาและให้คําปรึกษากับ อปท.
พลเอก อนันตพรกล่าวต่อไปว่า 3. ความก้าวหน้าในการดําเนินงานตามข้อเสนอเชิงนโยบายในการดําเนินงานคุ้มครองเด็กในพื้นที่จังหวัดชายแดนภาคใต้ ซึ่ง ศอ.บต. ได้นําข้อเสนอแนะของคณะกรรมการ อาทิ 1) การเพิ่มการมีส่วนร่วมและรับฟังความคิดเห็นของเด็กและสตรีในพื้นที่ในการจัดทําแผนปฏิบัติการการส่งเสริมและคุ้มครองสิทธิเด็กและเยาวชน 2) การพัฒนาขีดความสามารถของ ศอ.บต. ในเชิงนโยบายด้านการคุ้มครองและพัฒนาเด็กและเยาวชน 3) การพัฒนามาตรการด้านสุขภาพอนามัยของเด็กปฐมวัย 4) การพัฒนามาตรการด้านการปกป้องและคุ้มครองเด็กจากความรุนแรง ไปบรรจุในยุทธศาสตร์ด้านเด็ก สตรี เยาวชน และครอบครัว พ.ศ 2562-2464 เรียบร้อยแล้ว รวมถึงได้มีการอบรมหลักสูตรพัฒนาศักยภาพผู้ปฏิบัติงานคุ้มครองเด็กและสตรีในจังหวัดชายแดนภาคใต้แล้ว 4 รุ่น รวม 164 คน และได้กําหนดในแผนงาน ปี 2562 อีก 3 รุ่น จํานวน 120 คน สําหรับข้อเสนอในการกําหนดมาตรการป้องกันและคุ้มครองเด็กภายใต้หลักศาสนา มีความก้าวหน้าใน 2 ส่วน คือ การเสนอหรือปรับแก้ พ.ร.บ. ว่าด้วยการใช้กฎหมายอิสลามในเขตจังหวัดปัตตานี นราธิวาส ยะลา และสตูล พ.ศ. 2498 โดยกําหนดอายุในการสมรสเป็นไปตามหลักเกณฑ์ของประมวลกฎหมายแพ่งและพาณิชย์ รวมทั้ง ศอ.บต. ได้มีการหารือกับคณะกรรมการอิสลาม เพื่อกําหนดแนวทางหรือมาตรการเกี่ยวกับการกําหนดอายุขั้นต่ําในการสมรส ซึ่งที่ประชุมรับทราบความก้าวหน้า และขอให้มีการนําเสนอความก้าวหน้าในประเด็นการคุ้มครองเด็กตามยุทธศาสตร์ฯ ที่เสนอ ในการประชุมครั้งต่อไป 4. ร่าง พ.ร.บ. คุ้มครองเด็ก พ.ศ. ... ที่ พม. ได้มีการปรับปรุง พ.ร.บ.คุ้มครองเด็ก พ.ศ. 2546 ทั้งฉบับ และเสนอ ครม. พิจารณา และหน่วยงานที่เกี่ยวข้องมีความเห็นหรือข้อสังเกตเพิ่มเติม โดยที่ประชุมมีมติเร่งรัดให้มีการชี้แจงหน่วยงานที่เกี่ยวข้องและหาข้อสรุปโดยเร่งด่วน เพื่อให้สามารถเสนอร่างกฎหมายทันตามระยะเวลาการรับเรื่องของ ครม. ในวันที่ 20 ธ.ค. 2561 เพื่อที่จะได้ผ่านการพิจารณาและประกาศใช้ทันในรัฐบาลปัจจุบัน